google/wiki40b huggingface dataset:
Luftputebil

Luftputebil er en norsk oversettelse av det engelske ordet Hover car, som brukes som en generell beskrivelse av samtlige flyvende bilkjøretøyer med liten bakkeklaring opptil få meter over bakken. Denne biltypen er skildret som et populært persontransportmiddel i science fiction-litteratur og -film, med diverse teknologiske løsninger som gravitasjonsoppheving, som for eksempel de ikoniske landspeeders fra Star Wars filmene. 
I den virkelige verden har det vært flere forsøk på å gi bilkjøretøy evnen til å sveve gjennom bruk av eksisterende teknologi som luftputebåt og aerotrain, som genererer en «pute» av komprimert og konsentrert luft under selve kjøretøyet. Maglev, ved å levitere bilkjøretøyet med hjelp av elektromagnetiske krefter, ble også hentet fram. Ingen av prosjektene kom til serieproduksjon.

Luftputebilen i virkeligheten

Forskjellige eksempler er kjent, som den amerikanske luftputebilen Curtiss-Wright Model 2500 Air Car fra 1959, et stort toseters luftputekjøretøy med to Lycoming motorer hver på 180 hestekrefter foran og bak passasjerrommet, som drev hver sin vifte som sugde ned luft og slapp den ut i ringdysen som skapte luftputen. 
Curtiss-Wright Model 2500 var et meget ambisiøst prosjekt i en tid da det var stor interesse for futuristisk transport også innenfor biltransport. Den ble gitt et utseende som minnet om romfartøyer og annet skildret i datidens science fiction-underholdning. Konseptet bak luftputeeffekten hadde blitt oppdaget på midten av 1950-tallet, med etterfølgende eksperimentering og prøvetesting av prototypekjøretøyer. Med Air Car håpet Curtiss-Wright at de kunne tilby et allsidig transportmiddel uavhengig av veger for både personbefordring og godsfrakt. Ettersom luftputebilen bare kunne sveve ned til 15 centimeter og var svært tørst på brensel mistet både militæret og sivile interesse for prosjektet. To eksemplarer ble bygd, det ene har blitt bevart i US Army Transportation Museum i Fort Eustis, delstaten Virginia.
Et annet prosjekt var Hover Rover fra 1962 som et jordbrukskjøretøy for spraying av åker. De britiske myndighetene lanserte prosjektet for å se om luftputekjøretøy kunne brukes for jordbruk, så Vickers Armstrong bygde en plattform med gummiskjørt og ringdyse som man ganske enkelt plasserte bilkarosseriet fra en Land Rover (Serie II 109) ovenpå. Det viste seg at luftputebilen ville ha for liten nyttelast i forhold til motoreffekten (to motorer), så prosjektet ble oppgitt. Men Hover Rover var i stand til å ta seg fram på oppløyd mark i motsetning til Land Rover-bilen på hjul.
Gitte Dæhlin

Verker og utstillinger

En utstilling i 1986 var inspirert av den indianske urbefolkningen i området. Hennes største utstilling i Norge var UrRo på Lillehammer Kunstmuseum i 2010.

Flokk (2010)

I 2011 ble 21 av Dæhlins bronsefigurer plassert ut i landskapet på Sygard Grytting i Sør-Fron. De 21 skulpturene utgjør verket Flokk, og ble installert i Sør-Fron på oppdrag fra Sparebankstiftelsen DNB gjennom stiftelsens prosjekt Skulpturstopp. Verket er fra 2010 og bærer på spansk tittelen Respiro en la tierra.

Innkjøp

To av Gitte Dæhlins tekstilskulpturer fra 1980 er innkjøpt av Nasjonalgalleriet. Disse to verkene bærer titlene Fjern deltaker og Lukket avdeling. Respiro en la tierra, 2010 (FLOKK på norsk), de 21 skulpturene som hun stilte ut i Sør-Fron, ble gitt som gave til kommunen etter utstillingen og blir stående der som en del av Sparebankstiftelsen DNBs satsing Skulpturstopp.

Dokumentarfilm

Filmskaperen Inge-Lise Langfeldt laget filmen The One Way Ticket om Gitte Dæhlins skulpturer. Filmen hadde premiere på Lillehammer Kunstmuseum.
Vanessa Hudgens

Biografi

Vanessa Anne Hudgens ble født 14. desember 1988 i Salinas i California. Hun har en yngre søster med navnet Stella Teodora Hudgens som også er skuespiller. Hennes foreldre er Greg Hudgens og Gina Guangco Hudgens. Vanessa sa om hennes aner: «Jeg er mest filippinsk og amerikansk, men jeg er også spansk, kinesisk og irsk». Hun begynte profesjonell karriere som åtte-åring, og siden da har Hudgens vært med i flere musikalske teater- og lokale produksjoner som Carousel, The Wizard of Oz, The King and I, The Music Man og Cinderella. Etter å ha fått en plass i en reklameproduksjon flyttet hun og familien til Los Angeles. Hun er gode venner med andre kjendiser som Miley Cyrus, Alexa Nikolas og bestevennen Ashley Tisdale.

Kontrovers rundt foto

Den 6. september 2007 oppstod det en skandale etter at et nakenfoto av Hudgens ble spredt på internett. En uttalelse fra hennes utgiver hevder at fotoene ble tatt privat og at det var «uheldig» at de ble spredt videre. 
Hudgens unnskyldte seg senere ved å si at hun var flau over situasjonen og angret seg for å ha tatt disse fotografiene.
Dette påvirket Hudgens' rolle i High School Musical 3, hvor de først hadde planer om å sparke henne og sette inn Adrienne Bailon i stedet, men så lot henne beholde rollen likevel.

Film og TV

Hudgens' karriere begynte da hun tok over for en venn som ikke kunne dra på audition, og hun flyttet deretter til Los Angeles. Hudgens har hatt gjesteroller i serier som Quintuplets, Still Standing, The Brothers Garcia og Zack og Codys søte hotelliv som «Corrie», en klassekamerat av Maddie og London. Hudgens var også med i TV-serien Drake & Josh der hun spilte kjæresten til Drake, Rebecca. Hudgens debuterte i filmen Thirteen der hun spilte «Noel». Hudgens og Zac Efron vant «Beste kjemi» for deres roller i Teen Choice Awards. Vanessa deltok i Disney Channel Games 2006 der hennes laget vant, men hun deltok ikke i Disney Channel Games 2007.
Hudgens ble ferdig med å spille inn High School Musical 2 der hun fortsatt spiller den smarte og sjenerte Gabriella Montez. Filmen ble ferdig 13. april 2007 og ble spilt inn i St. George og Salt Lake City i Utah. Filmen hadde premiere 17. august 2007 i USA mens norgespremieren var 5. oktober samme år. Før Vanessa startet innspillingen av High School Musical 3, hadde hun rollen som ei rockejente i filmen Will.
I 2013 hadde hun er sentral rolle i Spring Breakers.

Musikk

Hudgens signerte kontrakt med Hollywood Records som utga debutalbumet hennes V. Den første singelen hennes «Come Back to Me» ble vist på Disney Channel etter verdenspremieren av The Cheetah Girls 2 i slutten av august. Hennes andre musikkvideo «Say OK» ble vist før premieren av Jump In! i april. Hudgens CD Identified, kom ut 1. juli 2008.
Maria Wern - Stum sitter guden

Handling

Et bestialsk mord har blitt utført på Gotland. Når kriminalinspektør Maria Wern undersøker saken nærmere oppdager hun at mordet nesten er helt identisk med ett som ble begått i Vallentuna for nøyaktig ni år siden. Etterforskerne begynner å tro at de er på sporet av en copycat-morder.
Jan Knudtzon Sommerfelt-Pettersen

Utdannelse

Sommerfelt-Pettersen er utdannet lege fra Universitet i Bergen i 1984 og ble spesialist i samfunnsmedisin i 2013.

Karriere

Han startet sin militære karriere med medisinsk rekruttskole (MEDREK) i 1980 og Sanitetsoffiserskurs i 1986. Fra 1986 til 1987 var han skipslege på KNM «Bergen» og KNM «Trondheim» og lege ved dykkerlegens kontor og sykestuen på Haakonsvern orlogsstasjon. Fra 1993 tjenestegjorde han som medisinsk hovedlærer i Sjøforsvaret før han i 2000 han ble utnevnt til Sanitetsinspektør for Sjøforsvaret og sjef for Saniteten i Sjøforsvaret. Han gjennomførte Forsvarets stabsskole I i 1996, Forsvarets stabsskole II i 2003 og Forsvarets høgskoles Hovedkurs i 2005. Han har vært leder av NATO COMEDS Medical Naval Panel fra 2003 til 2018 og norsk representant i Committee of Chiefs of Military Medical Services in NATO COMEDS fra 2013 til 2018. Sommerfelt-Pettersen har vært nestleder i Helseberedskapsrådet og medlem av Sentralt Totalforsvarsforum fra 2013 til 2018.
Han har arbeidet som allmennpraktiserende lege fra 1988 til 2013 ved Bergen Medisinske Senter, senere Volvat Medisinske Senter. I perioden 1997 til 2013 var han også rådgivende overlege i NAV. Fra 2011 til 2013 var han assisterende fylkeslege i Hordaland. 
Sommerfelt-Pettersen har hatt en rekke tillitsverv i legeforeningen som leder av Norsk Militærmedisinsk Forening (2007-2011) og president i Norsk Forening for Maritim Medisin (1997- ).
Sommerfelt-Pettersen er den første sanitetsadmiral som er utnevnt og den første sjef for Forsvarets sanitet fra Sjøforsvaret. Han ble utnevnt til sjef for Forsvarets sanitet 18. desember 2013, og fikk avskjed i nåde den 4 mai 2018. 
Fra 2018 var han spesialrådgiver ved Norsk senter for maritim- og dykkemedisin, Yrkesmedisinsk avdeling, Haukeland universitetssykehus.
Emphytoecia

Utseende

Middelsstore, avlange, brune til brunsvarte trebukker. Kroppen og dekkvingene kan ha lyse lengdestriper, eller pronotum har hvit bakkant og dekkvingenes bakre del er lys. Antennene er noe lengre enn kroppen, pronotum er tønneformet uten tenner på sidene, dekkvingene parallellsidige.

Levevis

Disse billene har larver som lever i død ved.

Utbredelse

Artene er utbredt i Chile.
Fridtjof Nansens belønning for fremragende forskning

Fridtjof Nansens belønning for fremragende forskning er en norsk forskningsutmerkelse. Den tildeles av Fridtjof Nansens Fond til videnskabens fremme og de dermed forbundne fond, etablert i 1896 etter Fram-ekspedisjonens hjemkomst.
Fridtjof Nansens belønning for fremragende forskning er delt i to klasser, en historisk-filosofisk, første gang tildelt i 1903, og en matematisk-naturvitenskapelig, første gang tildelt i 1907. Prisen er på 150 000 norske kroner. Siden 2003 tildeles mottakere av Fridtjof Nansens belønning for fremragende forskning også Nansenmedaljen for fremragende forskning.
Kolering

Kolering (siling) er en prosess hvor man skiller større faste partikler fra en væske. Væsken som kommer ut (kolaturet) skal være klart. Ved kolering går væsken gjennom et porøst materiale, et tekstil av egen beskaffenhet (kolerklede eller kolatorium) eller bomull. Etter hvert som partiklene fester seg på kolerkledet eller bomull, vil koleringen gå saktere og væsken bli klarere.
Munkeliv kloster

Munkeliv kloster i Bergen ble opprettet av Øystein Magnusson ca. 1110. Det var et benediktinerkloster og viet til erkeengelen Mikael.
Det ble reist på det området i Bergen som fortsatt kalles klosteret.  Kirken, Mikaelkirken, var en steinkirke og skal ha hatt påvirkning fra Nord-Italia. Den var opprinnelig en-skipet og hadde kor og skip i samme bredde, og en apside. Den hadde også en krypt i øst. I vest ble det bygget et tårn i løpet av 1200-årene.
I 1426 ble klosteret overtatt av birgittinerordenen etter at pest på midten av 1300-tallet hadde ført til forfall. Det ble da delt mellom munker og nonner.
I 1455 svidde hanseatene av klosteret da de jaktet på høvedsmannen på kongsgården i Bergen Olav Nilson, som hadde søkt tilflukt i klosteret. Hanseatene hadde havnet i konflikt med ham.
Nonnene, birgittinerne  flyttet til Hovedøya, men kom tilbake i 1478 etter at klosteret var blitt gjenoppbygget av cistercienserne. Der ble de til 1531 da klosteret ble sekularisert.
I 1536 ble klosteret nedbrent og murene brutt ned.
Under utgravninger i 1860 ledet av Nicolay Nicolaysen fant man et marmorhode av Øystein Magnusson som skal være det eldste potrettet av en nordmann. Det er idag oppbevart på Bergen Museum.
Munkene dyrket urter i en urtehage i skråningen mot Puddefjorden. Hagen ble overtatt av Løveapoteket i Bergen som brukte  den som apotekhage og dyrket medisinske planter til bruk i apoteket. Mot slutten av 1800-tallet ble området utbygget.
Hamarprisen

Hamarprisen er en kulturpris som hvert år deles ut av formannskapet i Hamar. Prisen er på kr 10 000, og kan etter sitt mandat «deles ut til enkeltpersoner, organisasjoner eller institusjoner med tilknytning til Hamar på grunnlag av en betydelig innsats eller dokumentert talent innenfor kultur- og/eller samfunnslivet». Hamarprisen er en etterkommer av Hamar bys kunstner- og kulturpris (1967–1970) og Hamar bys kunstner- og kulturpris for ungdom (1969–1976).
VM i landeveissykling 2015 – Junior menn, fellesstart

VM i landeveissykling 2015 fellesstart menn junior gikk over 129,6 km den 26. september i Richmond i Virginia i USA.
Svømming under EM i svømmesport 2016 – 200 meter butterfly menn

Semifinaler

Semifinalene ble avholdt den 18. mai fra kl. 19.03 lokal tid.
Vikram Kolmannskog

Klimaflyktninger

I 2008 forfattet Kolmannskog rapporten Future floods of refugees - a comment on climate change, conflict and displacement. Rapporten ble innledningen til Flyktninghjelpens og norsk UDs arbeid for å bedre rettighetene til klimaflyktninger. På bakgrunn av rettssosiologisk og rettsdogmatisk forskning på klimaflyktningers behov og rettigheter ble han i 2014 tildelt en dr.philos. ved Juridisk Fakultet, Universitetet i Oslo.

Gestaltterapi

Siden 2012 har Kolmannskog praktisert som gestaltterapeut og forsket på gestaltterapi. Også innen dette feltet har han vært spesielt opptatt av marginaliserte grupper. Han har blant annet bidratt til forskning vedrørende transpersoner. Siden høsten 2015 har han vært 50 % ansatt som førsteamanuensis ved Norsk Gestaltinstitutt Høyskole.
I 2015 kom han med boken Den tomme stolen. Fortellinger fra gestaltterapi på Flux forlag. Boken er en introduksjon til gestaltterapi såvel som en samling terapifortellinger.

Skribentvirksomhet

Kolmannskog skriver sakprosa og fiksjon. Tekstene har vært på trykk i både norske og internasjonale medier som Aftenposten, Morgenbladet, Pink Pages, Warscapes og Erotic Review Magazine.
Swakopmund

Swakopmund er en namibisk havneby som ligger ut mot Atlanterhavet i den nordvestlige del av landet. Byen ligger 280 km vest for Namibias hovedstad Windhoek. Ved folketellingen i 2007 var det 28.552 innbyggere i byen.
Av attraksjoner kan blant annet nevnes Swakopmund Museum, det nasjonale akvarium og de spektakulære sanddyner sør for Swakopelven.

Klima

Byen er omgitt av Namibørkenen og av det kalde Atlanterhavet. Swakopmund har et temperert klima. Fauna og flora har tilpasset seg dette og er meget avhengig av fukten som tåken har med seg.
Panarthropoda

Bygning

De fleste panarthropoder har bein, antallet varierer mellom seks (hos insekter) og opp til 750 (hos enkelte tusenbein). Bjørnedyr har 8 beinpar, fløyelsdyr har opptil 43 par. I enkelte grupper mangler beina helt (f.eks. hos enkelte tungeormer og mange insektlarver). Stamarten til alle leddyr allerede hadde bein, sannsynligvis omtrent 20 par. Alle beina ender i et par små klør.
Huden (eksoskjelettet) er dekket med en kitinholdig kutikula, som må skiftes regelmessig.

Utvikling

Det fins flere egenskaper som var til stede i leddyrenes stamart, men som ikke evolverte i denne, dvs. de er opprinnelige egenskaper som leddyrene deler med andre grupper. Til disse hører at kroppen er delt i mange ledd med forholdsvis lik oppbygning (såkalt metameri), at det fins et sirkulasjonssystem og et såkalt taustige-nervesystem med en bukmarg. Dessuten må stamarten ha levd i havet, selv om mange av delgruppene uavhengig av hverandre har tilpasset seg til et liv på land.
Alessandro Striggio den yngre

Liv

Striggio kom fra en aristokratfamilie med forbindelse til hertughoffet i Mantova. Faren, madrigalisten  Alessandro Striggio den eldre og moren, sangeren og luttenisten Virginia Vagnoli, gav sønnen en musikalsk utdannelse. I et dokument fra 1589 nevnes Striggio som musiker i et orkester som oppførte festmusikk til en av Medicienes bryllup.
Etter å ha studert rettsvitenskap var Striggio embetsmann og diplomat for Gonzagafamilien gjennom 20 år, og ble til slutt belønnet med adelstittelen marki. 
Alessandro Striggio døde under en pestepidemi mens han var i Venezia i embeds medfør.

Virke

På midten av 1590-tallet gav Striggio ut farens samlede verk og samarbeidet ved flere anledninger med Claudio Monteverdi. Striggio var medlem av det mantovanske vitenskapelige selskapet Accademia degli Invaghiti som gav Monteverdi i oppgave å komponere musikk til Striggios libretto L'Orfeo. Forbildet var  Ottavio Rinuccinis libretto til Jacopo Peris Euridice (1600). I 1608 skrev Striggio teksten til to operaer av Marco da Gagliano. Striggio fortsatte samarbeidet med Monteverdi også etter at komponisten var blitt kapellmester ved Markuskirken i Venezia. Minst to andre libretti som Monteverdi satte musikk til stammer fra Striggio, den tapte operaen Lamento d’Apollo (ca 1620) og balloen (sunget ballett) Tirsi e Clori (1616),
Videodrome

Handling

Max Rem leder kabelfjernsynskanalen Kanal 83. For å kunne hevde seg i konkurransen med alle de andre tilbudene markedet, har han funnet ut at det er nødvendig å satse mer utradisjonelt. Stasjonen hans sender derfor programmer med både mykporno og vold. Men han er stadig på jakt etter ny og kraftigere kost. En dag blir han gjort oppmerksom på noen signaler som er fanget opp fra en satellitt og som viser noe som fremstår som autentisk vold og tortur. Programmet kommer fra Pittsburgh og heter Videodrome. Max blir interessert i å komme i kontakt med produsenten, men blir advart, blant annet av agenten Marsha. Maxs venninne Nikki blir også interessert og reiser til Pittsburgh for å være med i programmet. Max får vite at volden og torturen er ekte og at det dreier seg om såkalt «Snuff-film». Samtidig med dette blir han dratt lenger og lenger inn i en bevissthet som gjør det stadig vanskeligere for ham å skille mellom fantasi og virkelighet. Etterhvert befinner han seg i en fantasiverden der de mest bisarre hendelser trer frem. Han klarer imidlertid å skjønner at manipulerte tv-bilder har plantet disse hallusinasjonene i ham.

Anmelderne og popularitet

Videodrome ble ingen kommersiell suksess, men ble forholdsvis godt mottatt av anmelderne, noe som gjenspeiles i at den har fått 80 % på Rotten Tomatoes.
Aftenposten gav den terningkast fem, mens VG, Dagbladet og Dagsavisen gav den tre.

Priser

Den ble kåret til årets Science fiction-film ved Brussels International Festival of Fantasy Film. Regissør Cronenberg vant prisen for beste regi ved kanadiske Genie Award.
Den ble ikke satt opp på norske kinoer, men ble utgitt på leievideo av Esselte video i 1984.
Fuze

Fuze Tea er en serie isteprodukter. Den ble dannet i 2000 i Englewood Cliffs i New Jersey. I februar 2007 kjøpte The Coca Cola Company selskapet.
I januar 2018 kom produktet på det danske markedet.
Nītārtha Institute

Nītārtha Institute er en skole for avanserte buddhistiske studier for vestlige stundenter. Skolen er ment for studerende som ønsker å gjennomgå det tradisjonelle tibetanske kurrikulum ved tibetanske klostre. Dets lærere inkluderer oversetteren Karl Brunnholz, så vel som overhodet ved Nalandabodhi, Dzogchen Ponlop Rinpoche.
Nordre Sving

Historien

The Buccaneers oppstod på Teisen gymnas som et shadowsband.  Seinere ble de inspirert av The Beatles og Gals & Pals og begynte å synge. På en spillejobb på Ådalsbruk i 1966, opptrådte de sammen med The Tremeloes. Den første tida spilte de på ungdomsklubber i Oslo-området og seinere på dansearrangement over hele Østlandet. 
The Buccaneers ble i 1969 engasjert av plateprodusent Arve Sigvaldsen til å spille inn sangen «Bislet Special» under navnet Nordre Sving Blandede Mannskor og Orkester. Sangen var hentet fra Liverpool-gruppen The Scaffold og het opprinnelig «Lily The Pink». «Bislet Special» solgte til sølv, og The Buccaneers skiftet navn til Nordre Sving.
Arve Sigvaldsen var også produsent for albumet Spelle litt for galleri (1970), der Nordre Sving blandet sportslige hyllester til skøyteløpere og fotballspillere med norske versjoner av aktuelle poplåter, blant dem «Venus» og «Ob-La-Di, Ob-La-Da».  På denne tiden ga de også ut singlene «En slant til trikken hjem» (Arbeiderbladets sølvplate) og «Trailersjåfør» (VGs sølvskrin) som ble nye suksesser. Gruppen var med på flere av platene i Treff-serien, men fra midten av 1970-tallet satset de bare på egne utgivelser.
I en periode var Nordre Sving knyttet til Arne Bendiksens plateselskap, men i 1974 startet Bjørn Langli plateselskapet Tambourine og overtok de videre plateutgivelsene med Nordre Sving.
Nordre Sving var svært aktive på platefronten i tiåret 1972–1982 da de ga ut ti LP-er og deltok på noen samleplater. De fleste hadde samme oppskrift som debuten; utenlandske slagere i norske versjoner, samt et knippe egenkomponerte låter. Henning Fries var gjesteartist på albumet På krøttersti og kjerrevei  (1979), og han vendte tilbake 20 år senere som fast medlem av gruppen etter å ha spilt på egen hånd med «Det er vansk’lig å være beskjeden». Filler og fjas (1980) var en barneplate laget i samarbeid med Vibeke Sæther, som Nordre Sving også reiste på flere turneer med. I forbindelse med 20 års-jubileet ble det gitt ut en samleplate der 34 innspillinger ble inkludert i forkortede versjoner. Bjørge Lillelien fungerte som toastmaster mellom låtene.
Flere av innspillingene deres har vært på Norsktoppen. Bl.a. "Lasse og Mari" (1973), "Takk for det" (1974", «Pollution Rock» (1975) - skrevet av gruppens bassist  Jan Rudolf Pettersen, og «Det er vår bryllupsdag» (1975) og "Min barndomsdal" (1977),  I 1980 vant de Europatoppen med sin versjon av Ian Gomms «Hold On».
I 2012 feiret gruppen sitt 50-årsjubileum og hadde tenkt å legge opp. Men flere etterspørsler førte til at Nordre Sving gjenoppstod aktivt i 2015, nå med det meste av sitt norske repertoar på spillelisten. Kai Hagen, fra besetningen 1973-1976, kom tilbake i gruppen.
Stryker Creek kraftverk

Stryker Creek gasskraftverk er et varmekraftverk i Cherokee County i Texas i det sørlige USA. Anlegget har en installert produksjonskapasitet på 704 MW, fordelt på 2 blokker. Operatør er energiselskapet TXU. Utstyret er vesentlig levert av General Electric.
Kraftverket ble utbygd omkring årene 1956–1965. Brenselkilden er naturgass og fyringsolje.
Prisonen

Prison er det engelske navn på fengsel. Under Napoleonskrigene fikk begrepet i formen prisonen en spesiell betydning på dansk og norsk, nemlig som samlebetegnelse på de fangeleirene engelskmennene opprettet. I perioden 1807-14 satt om lag 7 000 dansk-norske borgere «i prisonen», de fleste av dem var norske, skikkelsen Terje Vigen i det kjente diktet av Henrik Ibsen var blant dem.

Antall fanger

Det har vært anslått at engelskmennene til sammen førte hjem til England rundt 200 000 fanger, de aller fleste franske. Ikke alle satt samtidig, da fanger hele tiden ble løslatt, samtidig som nye kom til. Det var på grunn av det høye antallet fanger at det ble nødvendig å opprette fangeskip i tillegg til landfengsler.
Antallet dansker og nordmenn i fangenskap har vært anslått til omtrent 7 000 til sammen i perioden fra 1809 til 1814. Ikke alle satt samtidig, og fangetallet var synkende i løpet av perioden. Ved krigens avslutning skal det ha vært omtrent 2 000 danske og norske fanger. Flertallet av fangene var norske.

Bakgrunnen for fangenskapet

Praktisk talt alle de norske fangene var oppbragt fra skip, som enten kunne være militære, handelsskip uten nødvendig seilingstilltalse under den handelsblokaden som var iverksatt under Napoleonskrigene og små skuter som seilte til Danmark etter korn eller kaperskip.
Manité

Manité var et bildebyrå dannet av de norske freelancefotografene Arild Kristo, Robert A. Robinson og Dan Young i 1962.
Som et svar på den utrygge situasjonen med ujevn inntekt som mange fotografer befant seg i, ble billedbyrået Manité dannet. Det var lettere å bygge seg opp en posisjon som fotograf når man ikke stod alene. Manité ble dannet etter modell av bildebyrået Magnum, grunnlagt av bla Henri Cartier-Bresson og Robert Capa.
Bildene til Manité preges av en interesse for det menneskelige og sosiale, noe som tydelig kommer fram på Manité gruppens mange kjente bildeserier og prosjekter.
Manité ble lagt ned i 1967. I 1998 presenterte Museet for Samtidskunst en omfattende utstilling, Manité 1962-1967, med fotografi og film fra gruppen.
Ceropoda

Utseende

En middelsstor (vingespenn ca. 50 millimeter), rødbrun påfuglspinner. Vingene har små, mørke flekker og ligner et vissent blad. Forvingen har en litt utydelig, mørk tverrtsripe og en liten, lys flekk i midten.

Levevis

Som vanlig hos påfuglspinnere kan larvene finnes på mange forskjellige busker og trær. De spinner ikke noen kokong, men graver seg ned i jorden for å forvandle seg til en puppe i et utgravd kammer. De voksne sommerfuglene tar ikke næring til seg.

Utbredelse

Slekten er utbredt i Sør-Amerika (Brasil og Paraguay).